पहले ही दिन 1854 छात्र गैरहाजिर 35 नकलची पकड़े, पर्स-जूते उतरवाए
मोबाइल लेकर ड्यूटी दे रहे दो शिक्षकों की वेतनवृद्धि रोकी
बच्चे बात करते मिले, तो दो शिक्षकों का वेतन काटा, सीएस को नोटिस
भास्कर संवाददाता | भिंड
माशिमं की 12वीं के पहले पर्चे में ही नकल माफिया को प्रशासन ने शिकस्त दे दी। अफसरों ने एमपीपीएससी परीक्षा की तर्ज पर छात्रों की सर्चिंग कराई। परीक्षार्थियों को पर्स, जैकेट, स्वेटर, बेल्ट, ब्रासलेट समेत अन्य कोई भी चीज नहीं ले जाने दी गई। यहां तक कि कुछ केंद्रों पर तो छात्रों का पेड भी बाहर रखवा दिया। नकल करते जिले में 35 छात्र पकड़े गए। इसके अलावा चार पर्यवेक्षक, दो केंद्राध्यक्ष और सुरक्षा व्यवस्था में लगे दो एएसआई के खिलाफ भी कार्रवाई की गई है।
जिले के 77 केंद्रों पर परीक्षा सुबह साढ़े आठ बजे शुरू हुई। अंदर जाने से पहले सभी केंद्रों पर लाइन लगाकर विद्यार्थियों की तलाशी ली गई। इसमें 24 हजार 434 परीक्षार्थियों को शामिल होना था, लेकिन 1854 परीक्षार्थी अनुपस्थित रहे। परीक्षा में 22 हजार 580 परीक्षार्थी शामिल हुए। सुबह सात बजे से ही कलेक्टर, एसपी, जिपं सीईओ, एएसपी, अपर कलेक्टर समेत पूरा अमला निरीक्षण के लिए निकल गया।
हाईस्कूल छात्र आज से देंगे परीक्षा
12वीं के बाद गुरुवार को हाईस्कूल का पहला पेपर है। यह पेपर तृतीय भाषा (सामान्य) का होगा। इसमें जिले में 77 केंद्रों पर 29 हजार 925 परीक्षार्थी शामिल होंगे। जिला प्रशासन ने नकलचियों को पकड़ने की चाक-चौबंद तैयारी की है।
ड्यूटी दे रहे पर्यवेक्षक की जेब में मोबाइल, केंद्र में घूम रहा था प्राइवेट भृत्य
शहर के हेवदपुरा स्थित गायत्री महाविद्यालय पर साढ़े सात बजे कलेक्टर और एसपी पहुंचे, तो यहां प्राइवेट भृत्य घूमता मिला। कलेक्टर ने इसे फटकारा और भगाया। माइक से एनाउंसमेंट किया गया कि सभी बच्चे अंदर आ जाएं और अपना पूरा सामान बाहर ही रखकर आएं।
ग्वालियर रोड स्थित चौ. शिवकुमार शर्मा प्रशिक्षण संस्थान केंद्र पर कलेक्टर को दो कमरों में बच्चे आपस में बात करते दिखे। इस पर इन कमरों के पर्यवेक्षक रामजीत सिंह व साधना भदौरिया का एक-एक दिन का वेतन काटा। यहां के सीएस योगेंद्र प्रजापति को इसके लिए जिम्मेदार माना गया। कलेक्टर ने इनको भी नोटिस दिया।
चौ. शिवकुमार शर्मा प्रशिक्षण संस्थान परीक्षा केंद्र पर ऑब्जर्वर के रूप में तैनात आबकारी उपनिरीक्षक नीरज तिवारी को कलेक्टर ने फटकार लगाई। इनसे कहा कि आप कल से ड्यूटी करने मत आना। इस पर ऑब्जर्वर ने माफी मांगी और कहा कि कल से सारी व्यवस्थाएं ठीक मिलेंगी।
चौधरी डीएड कॅालेज पर 2 पर्यवेक्षक देवेन्द्र पाल सिंह परमार सहायक शिक्षक शामावि बरही एवं वीरेन्द्र सिंह नरवरिया सहायक शिक्षक शाप्रावि चंदूपुरा ड्यूटी के दौरान मोबाइल रखे मिले। कलेक्टर ने इन दोनों की एक-एक वेतन वृद्धि रोकीं। साथ ही, यहां के केंद्राध्यक्ष को कारण बताओ नोटिस जारी किया।
एसपी ने पूछा- देरी से क्यों आए, एएसआई बोला- साधन ही नहीं था :
गायत्री कॉलेज हेवदपुरा पर भारौली थाने के एएसआई शिवदत्त शर्मा की ड्यूटी थी। इन्हें सुबह साढ़े छह बजे पहुंचना था, लेकिन सात बजे के बाद पहुंचे। एसपी अनिल सिंह कुशवाह ने इनसे देरी से आने का कारण पूछा, तो एएसआई ने कहा कि कोई साधन नहीं था। इस पर एसपी ने इन्हें लाइन अटैच कर दिया।
एसपी अनिल सिंह कुशवाह को मोबाइल पर स्वरूप विद्या निकेतन के केंद्राध्यक्ष ने सूचना दी कि उनके यहां फोर्स नहीं पहुंचा है। इस पर एसपी ने कंट्रोल रूम से यहां तैनात अधिकारी का नाम पूछा, तो बताया गया कि डीआरपी लाइन में पदस्थ एएसआई गिरिन्द सिंह की ड्यूटी है। एसपी ने गिरिन्द सिंह को 500 रुपए का अर्थदंड दिया।
जमीन पर बैठकर परीक्षा देते हुए छात्र। हेवदपुरा केंद्र पर छात्रों की तलाशी लेते पर्यवेक्षक।
पहली बार न लाठियां चलानी पड़ी न नकल माफिया ने रोकी उड़नदस्ते की राह
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva